MAEZTU PEREZ (EH Bildu, 2013-02-07):
Eskerrik asko, eta egun on legebiltzarburu andrea eta egun on guztioi. Egun on, lehendakari jauna.
EH Bilduk Arabako Batzar Nagusiek onartutako lege proposamen tramitatzearen aldeko jarrera dauka gaurko honetan. Natura Babesteko Legearen 17.4 artikulua aldatzearen, hobeto esanda, guretzako osatzearen alde bozkatuko dugu, artikulu horrek azken urteotan gure herrian jarraitutako eredu sozio-ekonomikoaren aurrean dikotomia interesgarri bat planteatzen duelako: Interes ekonomikoak edo natura errespetatzea.
Badakit erabakia ez litzaketela bata edo bestea izan beharko, badakit garapen iraunkorra eta antzerako terminoak existitzen direla, badakit ere errealitateak beste egoera bat demostratu digula.
Hain zuzen ere, garapen ekonomikoa eta naturaren errespetuarekin bateragarria ez direlako bateragarri izan. Garapen jasangarria terminoa propaganda hutsa bihurtu delako eta errealitateak demostratu digu, azken finean, propaganda berde bezala erabili dela termino hori.
Gure eredu sozio-ekonomikoa ez da iraunkorra, ez da orekatua izan, ez sozialki eta ez ekologikoki. Gutxi batzuen etekin ekonomikoak ziurtatu duen hazkunde ekonomikoaren ereduan bizi izan gara eta bizitzen gara oraindik.
Eredu horretan ingurumena bilakatu da mota ezberdineko hainbat iharduera ekonomiko garatzeko beharrezkoa den eremu fisiko edo espaziala, hori bakarrik izan da ingurumena garapen eredu horretan edo hazkunde eredu horretan. Askotan, gainera, mugagabeko hazkunde ekonomikoa gauzatzeko oztopo bat bihurtu da hainbat interes ekonomikoentzako.
Horrela gauzak, eragile batzuk erabaki zuten bere garaian guztiz kontrajarria zela gune bat bere ezaugarri naturala kontutan izanik babestea eta era berdinean gune hori eta bere bioaniztasuna desagerraraztea helburu duen iharduera bat eremu berdinean baimentzea.
Alegia, parke natural bat izendatzea eta aldi berean harria ustiatzeko ingurua desagerraraztea dedikatzen den harrobi bat bertan baimentzea. Hori guztiz kontrajarria zela.
Horregatik, talde politikoekin batzartu ziren eta azkenik talde politiko batzuk erabaki genuen aldarrikapen hori lege bihurtzea. Eta horrela aldatu zen gaur egun dagoen Natura Babesteko 17. artikulua, zeinek debekatzen duen naturagune babestuetan harrobien ustiapena.
Harrobiak naturarekiko duten bortizkeria dela eta, urtean zehar eraso larrienetarikoa izan dira eta gaur egun dira, baina azken urteotan erregai fosilen arloan, zehazki hidrokarburen ustiapenean, beste iharduera baten naturarekiko guztiz arriskutsua dena mehatxua zabaltzen ari da: frackinga edo haustura hidraulikoa, ez oizko gasa ustiatzeko erabiltzen den praktika.
Ez dut uste beharrezkoa denik momentu honetan teknika honek dakartzan ondorio anbiental kaltegarri guztiak.
Azken hilabeteetan, azken urtean zehar hainbat artikulu, hainbat komentario irakurri al ditugu gai honen inguruan eta jakiteko ze nolako ondorio anbientalak dakartzan teknika honek.
Irudi bat niretzako oso esanguratsua eta adierazgarria izan daiteke. Hau da fracking ustiapenetako planta bat Estatu Batuetan. Norbaitek pentsatzen du argazki honetan agertzen den gunea, zuloz beteta, gune natural babestu bat izan daitekeela? Ez, ezta?
Uste dut nahiko argi dagoela horrelako gune bat...
Uste dut nahiko argi dagoela horrelako gune bat eta parke natural bat ez direla bateragarriak.
Eta argazki honetan agertzen zena, fracking-a, lur azalean eragiten duen inpaktua soilik da. Horretaz gain, lur azpian erabiltzen diren elementu kimikoak direla medio, edota atmosferan isurkinak direla medio sortarazten diren ondorio kutsakorrak askoz gehiago dira.
Beraz, Arabako Batzar Nagusiak egin dutena da, logika babesleak edo zuhurtzia printzipioak agintzen duena aplikatu edo jarraitu. Zuhurtzia printzipioa eta honez gero, milaka eta milaka euskal herritarrek ere aldarrikatzen dutena, hauxe da, gune natural babestuetan fracking-a debekatzea.
Eta ikusita gaur Euskal Alderdi Jeltzailea eta EH Bilduk alde bozkatuko dugula lege proposamen honen tramitazioaren alde, ematen du ere tramitatu egingo dela lege proposamen hau. Hori bai, behin lantaldea legegilea eratzen denean, zer-nolako testua aterako den ez daukat hain argi. Edo tamalez, nahiko argi daukat jatorrizko artikuluak eta Arabako Batzar Nagusiaren proposamenak jasotzen duena guztiz desitxuratua atera daitekeela.
Eta zergatik diot hau? Soilik irakurri behar dugu Gobernuak bidalitako irizpena, lege proposamen honi bidalitako irizpena prozedura osoaren amaieran zer-nolako lege aldaketa eduki dezakegun asmatzeko. Eta irizpide horrek, horrela dio: "Manifestar su criterio favorable a la toma en consideración de la citada proposición de ley. Si bien se considera que la proposición de ley presentada por las Juntas Generales de Álava en los términos en los que se formula, contraviene la jurisprudencia del Tribunal Constitucional sobre la ilegalidad del establecimiento de prohibiciones genéricas de usos y actividades amparadas en la protección del medio ambiente".
Eta norbaitek esan ahal du: "Baina hori soilik Gobernuaren irizpena da, Eusko Alderdi Jeltzalearen jarrera". Baina ez, ez da soilik Eusko Alderdi Jeltzalearen jarrera. Pasa den legegintzaldiaren bukaeran, Eusko Alderdi Jeltzaleak, Eusko Alderdi Sozialistak eta Alderdi Popularrak nahi izan zuten artikulu hori aldatzea. Eta hain zuzen ere, Gobernuak bere irizpenean erabili duen argudio berbera –beno, ez dut argudio hitza erabiliko– aitzaki berbera erabilita.
Guretzako oso larria izango litzateke, alde batetik, Arabako Batzar Nagusiak herritarren ordezkaritza duen Arabako Parlamentuan onartutako proposamen bat erabili lege bat aldatzeko, baina justu proposamen horrek eskatzen duenaren guztiz kontrakoa onartzeko. Oso larria izango litzateke.
Eta, beste alde batetik, larria izango litzateke ere berriro Eusko Alderdi Jeltzaleak, Eusko Alderdi Sozialistak eta Alderdi Popularrak gutxi batzuen interes ekonomiko partikularrak interes orokorraren gainetik jartzea. Eta berriro ere diot, herenegun aipatutako hiru alderdiek euren bozkak batu zituztelako herri ekimen legegile bati Legebiltzar honetako ateak ixteko.
Itxurakeria hutsa delako guretzako Arabako Batzar Nagusietan eta hainbat udaletan, edo aste honetan bertan Bizkaiako Batzar Nagusietan, fracking-en kontra agertzea eta aldi berean benetako erabakiak hartu behar direnean, hitzetatik ekintzetarako pasa behar denean, fracking-a debekatzen eskatzen duen herri ekimen legegile baten aurrean, alegia, hor fracking-aren alde egitea. Itxurakeri hutsa! Propaganda berdea baina erabakiak hartu behar direnean, hor zuen benetako aurpegia agertzen duzue. Noski, kasu honetan ere, Eusko Alderdi Sozialistarekin eta Alderdi Popularraren eskutik.
Lobby energetikoen negozioa ziurtatzea eztabaidagai dagoenean oso ondo eta era bateratu batean defendatzen duzue lobby energetikoaren negozioa. Eta bai gasaren asuntoan eta bai fracking-aren gaian, negozioa egon daitekeela aztertzen ari dira lobby energetikoaren enpresak. Badakit sozialki ez dagoela ondo ikusita eta aztertzen ari dira zelan egin dezaketen koste sozial handi barik, eta zuek, guretzako jolas horretan konplizeak bihurtzen ari zarete.
Baina heldu da momentua Eusko Alderdi Jeltzalea fracking-a bai ala ez. Ez dago beste erantzunik momentu honetan. Ez zaitezte ezkutatu berriro ere sasi argudio tekniko- juridikoetan zuen iritzia ez azaltzeko.
Heldu da momentua argi eta garbi herritarrei azaltzeko interes orokorraren alde egiten duzuen edo gutxi batzuen negozioa defendatzearen alde, alegia, ingurumena defendatzearen alde edo enpresa batzuen interes ekonomikoak defentsaren alde.